## Cultura dona el seu suport a la 33a edició de la Mostra de Teatre d’Alcoi com a lloc de trobada de les arts escèniques valencianes

*** El festival s’ha inaugurat este dilluns amb l’obra de la companyia La Dependent *Ibers, històries d’abelles, regnes i abellots* de Pasqual Alapont
* Durant cinc dies se celebraran en la Mostra un total de vint-i-dos espectacles de teatre, dansa, màgia i circ de companyies referents i noves veus de l’escena valenciana**

La secretària autonòmica de Cultura, Pilar Tébar, i el director general de Cultura, Miquel Nadal, han assistit este dilluns, en el Teatre Principal d’Alcoi, a l’obertura de la 33a edició de la Mostra de Teatre d’Alcoi, convertida en un referent per a tot el sector escènic de la Comunitat Valenciana.

Durant la inauguració, els responsables de Cultura han destacat el compromís de la Generalitat amb les arts escèniques i han felicitat Alcoi per una nova edició de la Mostra, “que és una oportunitat per a disfrutar del teatre i també un punt de trobada professional per a donar a conéixer noves propostes majoritàriament de companyies valencianes”.

Així mateix, han fet referència al Premi d’Honor 2024 a les Arts Escèniques Valencianes que concedix l’IVC que es va donar conéixer ahir, i que ha sigut per a María Cárdenas a títol pòstum, qui també va ser guardonada amb el premi Ciutat d’Alcoi en 2013.

La Mostra de Teatre d’Alcoi 2024 ha sigut inaugurada amb l’estrena absoluta de l’obra de la companyia La Dependent *Ibers, històries d’abelles, regnes i abellots*, de Pasqual Alapont; una comèdia que deixa al descobert la hipocresia i la lluita de poder dins de l’àmbit acadèmic.

Esta mostra, dedicada a la dansa, el teatre, el circ i la màgia, acull del 21 al 25 d’octubre un total de vint-i-dos nous espectacles de companyies referents de l’escena autonòmica, així com noves veus de l’escena valenciana i dos produccions nacionals.

El festival compta amb el suport de l’Institut Valencià de Cultura, que enguany aporta 155.000 euros per a col·laborar amb l’Ajuntament d’Alcoi en la seua organització amb l’objectiu de promoure productes escènics de qualitat i convertir-se en un espai de trobada i d’intercanvi d’experiències entre artistes i professionals del sector.

Fecha: 22/10/2024